text: Borgmester: Jeg vil møde alle borgere, der frygter støj fra politiskole
  04 maj 2017 kl. 08.22
  Vejles borgmester Jens Ejner Christensen har aflyst alle møder, indtil han har haft kontakt til alle borgere, der er bange for støjen fra en ny politiskole vil genere for meget.
  Vejle Kommune har trods viden om, at den kommende politiskole vil byde på støj fra megafoner, sirener og skud, undladt at fortælle naboerne om det, skriver Jyllands-Posten torsdag.
  Jens Ejner Christensen, borgmester, (V), Vejle: "Vi ønsker ingen borgere lades i stikken i den her sag"
  Det får Vejles borgmester til at aflyse alle møder i dag torsdag for at få kontakt til alle borgere, der frygter støjen fra den kommende politiskole.
  Ifølge avisen har Vejle Kommune undladt at gøre opmærksom på, at Bygningsstyrelsen - to uger før lokalplanen blev sendt i høring - gjorde kommunen opmærksom på, at det er relevant at oplyse borgerne om med støjgener i forhold til politiets aktiviteter. Det har provokeret nogle af naboerne.
  - Vi ønsker ingen borgere lades i stikken i den her sag, siger Jens Ejner Christensen, borgmester (V) Vejle, til TV SYD.
  På mandag den 8. maj udløber høringen for den lokalplan, som dækker det areal, hvor politiskolen skal ligge, og flere borgere føler sig ført bag lyset. 
  - Vi er her torsdag morgen ved at finde adresser og telefonnumre på de borgere, som bliver naboer til den kommende politiskole. Vi vil invitere dem til et møde her på borgmesterkontoret hurtigst muligt, siger borgmesteren.
  
  
  